
Text rozhodnutia
Súd: Krajský súd Bratislava Spisová značka: 5Co/47/2014 Identifikačné číslo súdneho spisu: 1111244072 Dátum vydania rozhodnutia: 24. 10. 2014 Meno a priezvisko sudcu, VSÚ: JUDr. Juraj Považan ECLI: ECLI:SK:KSBA:2014:1111244072.1 Uznesenie Krajský súd v Bratislave v právnej veci navrhovateľa: AB restructuring k. s., IČO: 47 241 608, Dostojevského rad 19, Bratislava, správca konkurznej podstaty úpadcu SUCHÉ MIESTO s. r. o. v konkurze, IČO: 36 357 359, Obchodná 4, Bratislava, proti odporkyni: A.. D. M., I. S. Ú. XXX/B, I., o zaplatenie 10.754,43 Eur s príslušenstvom, na odvolanie navrhovateľa proti uzneseniu Okresného súdu Bratislava I zo dňa 12. septembra 2013, č. k. 15C/50/2012-66 takto r o z h o d o l : Odvolací súd napadnuté uznesenie súdu prvého stupňa z r u š u j e. o d ô v o d n e n i e : Napadnutým uznesením súd prvého stupňa podľa § 10 ods. 1 zák. č. 71/1992 Zb. o súdnych poplatkoch a poplatku za výpis z registra trestov, v znení neskorších predpisov, zastavil konanie vo veci pre nezaplatenie súdneho poplatku, splatného podaním návrhu na začatie konania. O náhrade trov konania rozhodol podľa § 146 ods. 1 písm. c/ O. s. p. tak, že žiaden z účastníkov konania nemá právo na náhradu trov konania. V odôvodnení svojho rozhodnutia uviedol, že navrhovateľ nezaplatil súdny poplatok za návrh na začatie konania, splatný jeho podaním, ani na výzvu súdu zo dňa 13. 01. 2012, ktorá bola právnemu zástupcu navrhovateľa riadne doručená dňa 18. 01. 2012. Vo výzve bol poplatník súčasne poučený o následkoch nezaplatenia súdneho poplatku v stanovenej lehote. Proti uvedenému uzneseniu podal v zákonnej lehote odvolanie správca konkurznej podstaty úpadcu - navrhovateľa, ktorý pre nesprávne právne posúdenie veci žiadal napadnuté uznesenie súdu prvého stupňa zrušiť. V odvolaní uviedol, že uznesením Okresného súdu Bratislava I zo dňa 30. 07. 2013, č. 6R/2/2013, bol vyhlásený konkurz na majetok úpadcu - navrhovateľa v tomto konaní a do funkcie správcu konkurznej podstaty bola ustanovená U.. B. Š., so sídlom kancelárie I. X, I. (uznesenie uverejnené v Obchodnom vestníku SR č. 150/2013 dňa 06. 08. 2013). Uznesením zo dňa 09. 12. 2013 Okresný súd Bratislava I za nového správcu ustanovil AB restructuring k. s., so sídlom kancelárie Dostojevského rad 19, Bratislava. Na základe uvedených skutočností a s poukazom na ust. § 44 ods. 1 zák. č. 7/2005 Z.z. o konkurze a reštrukturalizácii, v znení neskorších predpisov a § 4 ods. 2 písm. m/ zák. č. 71/1992 Zb. o súdnych poplatkoch a poplatku za výpis z registra trestov, v znení neskorších predpisov, navrhovateľ konštatoval, že súd nepostupoval správne, keď o zastavení konania rozhodol v čase po vyhlásení konkurzu na majetok úpadcu, t. j. v čase, keď navrhovateľovi odpadla povinnosť uhradiť súdny poplatok. Odvolací súd, viazaný rozsahom a dôvodmi odvolania (§ 212 ods. 1 O. s. p.), prejednal vec bez nariadenia odvolacieho pojednávania podľa § 214 ods. 2 O. s. p. a dospel k záveru, že odvolanie bolo navrhovateľom podané dôvodne. Podľa § 44 ods. 1 zák. č. 7/2005 Z. z. o konkurze a reštrukturalizácii v znení neskorších predpisov (ďalej len „ZoKR“) oprávnenie úpadcu nakladať s majetkom podliehajúcim konkurzu a oprávnenie konať za úpadcu vo veciach týkajúcich sa tohto majetku, vyhlásením konkurzu prechádza na správcu; správca pritom koná v mene a na účet úpadcu. Podľa § 47 ods. 1 ZoKR ak tento zákon neustanovuje inak, vyhlásením konkurzu sa prerušujú všetky súdne a iné konania, ktoré sa týkajú majetku podliehajúceho konkurzu patriaceho úpadcovi. Lehoty v týchto konaniach ustanovené alebo určené počas prerušenia týchto konaní neplynú. Na účastníkov konania, ktorí vystupujú na strane úpadcu, prerušenie konania pôsobí, len ak ide o nerozlučné spoločenstvo alebo o vedľajšie účastníctvo. Podľa § 47 ods. 3 ZoKR v konaniach prerušených podľa odseku 1 možno pokračovať na návrh správcu; správca sa podaním návrhu na pokračovanie v konaní stáva účastníkom konania namiesto úpadcu. Podľa § 4 ods. 2 písm. m/ zák. č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len „ZoSP“) od poplatku je oslobodený správca podľa osobitného predpisu. Podľa § 5 ods. 1 písm. a/ ZoSP poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ. Podľa § 5 ods. 3 veta druhá ZoSP ak bol na majetok poplatníka vyhlásený konkurz podľa osobitného predpisu a správca v konaní pokračuje namiesto poplatníka, poplatková povinnosť zaniká v rozsahu, v akom ešte nebola splnená. V prejednávanej veci súd prvého stupňa uznesením zo dňa 12. septembra 2013 zastavil konanie podľa § 10 ods. 1 ZoSP pre nezaplatenie súdneho poplatku za návrh na začatie konania v sume 645,- Eur. Na základe odvolacích námietok však bolo súdom druhého stupňa zistené, že na majetok navrhovateľa bol uznesením Okresného súdu Bratislava I zo dňa 30. 07. 2013, č. 6R/2/2013, t. j. ešte pred zastavením súdneho konania pre nesplnenie poplatkovej povinnosti, vyhlásený konkurz. Ex lege tak v zmysle ust. § 47 ods. 1 ZoKR došlo k prerušeniu všetkých súdnych konaní, týkajúcich sa majetku navrhovateľa (úpadcu), vrátane konania vedeného v danej veci, v ktorom je možné pokračovať len na návrh správcu konkurznej podstaty (§ 47 ods. 3 ZoKR). Súd prvého stupňa preto nepostupoval správne, keď v čase po vyhlásení konkurzu na majetok navrhovateľa zastavil konanie pre nezaplatenie súdneho poplatku za návrh na začatie konania. Uvedené vyplýva aj z ust. § 5 ods. 3 veta druhá ZoSP, podľa ktorého ak správca podá návrh na pokračovanie v konaní (viď § 47 ods. 3 ZoKR), poplatková povinnosť v rozsahu, v akom nebola splnená, zaniká, a preto súd nemôže po vyhlásení konkurzu zastaviť konanie pre nezaplatenie súdneho poplatku úpadcom, v mene a na účet ktorého po vyhlásení konkurzu koná správca konkurznej podstaty, ktorý je podľa § 4 ods. 2 písm. m/ ZoSP osobne oslobodený od platenia všetkých súdnych poplatkov v konaní. Vzhľadom na vyššie uvedené, musel odvolací súd napadnuté uznesenie súdu prvého stupňa, pre vydanie ktorého neboli dané dôvody, podľa § 221 ods. 1 písm. h/ a i/ O. s. p. zrušiť. Poučenie: Proti tomuto uzneseniu nie je prípustné odvolanie.

